CELEX: 32019D0968
Language: et
Date: 2019-06-06 00:00:00
Title: Nõukogu rakendusotsus (EL) 2019/968, 6. juuni 2019, DNA-andmeid käsitleva automatiseeritud andmevahetuse alustamise kohta Ühendkuningriigiga

13.6.2019   
               
               
                  ET
               
               
                  Euroopa Liidu Teataja
               
               
                  L 156/8
               
            
         NÕUKOGU RAKENDUSOTSUS (EL) 2019/968,
         6. juuni 2019,
         DNA-andmeid käsitleva automatiseeritud andmevahetuse alustamise kohta Ühendkuningriigiga
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 23. juuni 2008. aasta otsust 2008/615/JSK piiriülese koostöö tõhustamise kohta, eelkõige seoses terrorismi- ja piiriülese kuritegevuse vastase võitlusega, (1) eriti selle artiklit 33,
         võttes arvesse Euroopa Parlamendi arvamust (2)
         
         ning arvestades järgmist:
         
                     (1)
                  
                  
                     Otsuse 2008/615/JSK artikli 25 lõike 2 kohaselt ei või kõnealuse otsuse kohaselt ette nähtud isikuandmete edastamine toimuda enne, kui nimetatud otsuse 6. peatükis esitatud andmekaitse üldsätted on rakendatud sellises edastamises osalevate liikmesriikide territooriumil kehtivas siseriiklikus õiguses.
                  
               
                     (2)
                  
                  
                     Nõukogu otsuse 2008/616/JSK (3) artiklis 20 on sätestatud, et põhjenduses 1 osutatud tingimuse täitmist otsuse 2008/615/JSK 2. peatüki kohase automatiseeritud andmevahetuse osas tuleb kontrollida küsimustikul, hindamiskülastusel ja süsteemi kasutamisel põhineva hindamisaruande alusel.
                  
               
                     (3)
                  
                  
                     Ühendkuningriik on teatanud nõukogu peasekretariaadile riiklikud DNA-registrid, mille suhtes kohaldatakse otsuse 2008/615/JSK artikleid 2 kuni 6, ning nimetatud otsuse artikli 3 lõikes 1 osutatud automatiseeritud otsingu tingimused kooskõlas nimetatud otsuse artikli 36 lõikega 2.
                  
               
                     (4)
                  
                  
                     Vastavalt otsuse 2008/616/JSK lisa 4. peatüki punktile 1.1 koostab asjaomane nõukogu töörühm iga andmekategooria puhul automatiseeritud andmevahetust käsitleva küsimustiku ja niipea kui liikmesriik leiab, et tema puhul on täidetud vastavasse andmekategooriasse kuuluvate andmete vahetamise tingimused, peab ta küsimustiku täitma.
                  
               
                     (5)
                  
                  
                     Ühendkuningriik on täitnud andmekaitset käsitleva küsimustiku ja DNA-andmete vahetust käsitleva küsimustiku.
                  
               
                     (6)
                  
                  
                     Ühendkuningriik on koos Austria ja Saksamaaga süsteemi edukalt katseliselt kasutanud.
                  
               
                     (7)
                  
                  
                     Ühendkuningriigis on toimunud hindamiskülastus ning Austria, Saksamaa ja Prantsusmaa hindamisrühm on koostanud hindamiskülastuse aruande ja edastanud selle asjaomasele nõukogu töörühmale.
                  
               
                     (8)
                  
                  
                     Nõukogule on esitatud üldine hindamisaruanne, milles võetakse kokku DNA-andmete vahetust käsitleva küsimustiku, hindamiskülastuse ja katselise kasutamise tulemused.
                  
               
                     (9)
                  
                  
                     Olles teatavaks võtnud kõigi selliste liikmesriikide nõusoleku, kelle suhtes otsus 2008/615/JSK on siduv, otsustas nõukogu 11. oktoobril 2018, et Ühendkuningriik on täielikult rakendanud otsuse 2008/615/JSK 6. peatükis esitatud andmekaitse üldsätted.
                     Lisaks palus nõukogu Ühendkuningriigil vaadata 12 kuu jooksul alates automatiseeritud andmevahetuse alustamisest läbi põhimõtted, mille kohaselt jäetakse välja kahtlustatavate DNA-andmete automatiseeritud vahetus, võttes arvesse Prümi lepingu kohase DNA-andmete vahetuse vallas saadud kogemusi ja hindamiskülastuse aruandes antud selgitusi.
                  
               
                     (10)
                  
                  
                     Seega peaks Ühendkuningriigil DNA-andmete automatiseeritud otsingu eesmärgil olema õigus saada ja edastada isikuandmeid vastavalt otsuse 2008/615/JSK artiklitele 3 ja 4. Võttes siiski arvesse, et kahtlustatavate profiilide lisamine DNA-andmete automatiseeritud andmevahetusse on oluline avaliku julgeoleku seisukohast, eeskätt seoses terrorismi- ja piiriülese kuritegevuse vastase võitlusega, peaks Ühendkuningriik vaatama läbi oma põhimõtted kahtlustatavate profiilide vahetamise kohta. Kui Prümi lepingu kohase DNA-andmete vahetuse raames esimese 12 kuu jooksul saadud operatiivkogemused ei ajenda Ühendkuningriiki teatama nõukogule oma põhimõtete läbivaatamisest, peaks nõukogu hindama olukorda uuesti, et otsustada, kas jätkata Prümi lepingu kohast DNA-andmete automatiseeritud vahetust Ühendkuningriigiga või see lõpetada.
                  
               
                     (11)
                  
                  
                     Otsuse 2008/615/JSK artikliga 33 antakse nõukogule rakendamisvolitused selliste meetmete võtmiseks, mida on vaja nimetatud otsuse rakendamiseks, eelkõige kõnealuse otsuse kohaselt ette nähtud isikuandmete saamiseks ja edastamiseks.
                  
               
                     (12)
                  
                  
                     Kuna selliste rakendamisvolituste teostamiseks vajalikud tingimused on täidetud ja asjakohast korda on järgitud, tuleks võtta vastu rakendusotsus DNA-andmete automatiseeritud andmevahetuse alustamise kohta Ühendkuningriigis, et võimaldada nimetatud liikmesriigil saada ja edastada isikuandmeid vastavalt otsuse 2008/615/JSK artiklitele 3 ja 4.
                  
               
                     (13)
                  
                  
                     Otsus 2008/615/JSK on Taani, Iirimaa ja Ühendkuningriigi jaoks siduv ning seepärast osalevad nad käesoleva otsuse, millega rakendatakse otsust 2008/615/JSK, vastuvõtmisel ja kohaldamisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigil on DNA-andmete automatiseeritud otsingu ja võrdlemise eesmärgil õigus saada ja edastada isikuandmeid vastavalt otsuse 2008/615/JSK artiklitele 3 ja 4 alates 14. juunist 2019.
         
         
            Artikkel 2
            Hiljemalt 15. juuniks 2020 peab Ühendkuningriik lõpule viima oma põhimõtete, mille kohaselt jäetakse kahtlustatavate profiilid DNA-andmete automatiseeritud vahetusest välja, läbivaatamise.
            Kui Ühendkuningriik ei ole esimeses lõigus osutatud kuupäevaks teatanud nõukogule, et teeb kahtlustatavate DNA kättesaadavaks vastavalt otsusele 2008/615/JSK, hindab nõukogu kolme kuu jooksul olukorda uuesti, pidades silmas DNA-andmete vahetuse jätkamist Ühendkuningriigiga või selle lõpetamist.
         
         
            Artikkel 3
            Käesolev otsus jõustub järgmisel päeval pärast selle avaldamist Euroopa Liidu Teatajas.
            Käesolevat otsust kohaldatakse kooskõlas aluslepingutega.
         
         
            Luxembourg, 6. juuni 2019
            
               
                  Nõukogu nimel
               
               
                  eesistuja
               
               A. BIRCHALL
            
         
         
            (1)  ELT L 210, 6.8.2008, lk 1.
         
            (2)  12. märtsi 2019. aasta arvamus (Euroopa Liidu Teatajas seni avaldamata).
         
            (3)  Nõukogu 23. juuni 2008. aasta otsus 2008/616/JSK, millega rakendatakse otsust 2008/615/JSK piiriülese koostöö tõhustamise kohta, eelkõige seoses terrorismi- ja piiriülese kuritegevuse vastase võitlusega (ELT L 210, 6.8.2008, lk 12).